《题郑文康女弟贞烈事》
明代·徐庸

郑女名庆宜君字，生长儒门禀清气。首笄既簪择所归，嫁得良人姓彭氏。

调和琴瑟逾岁年，良人抱疾俄沉绵。始期百岁为伉俪，岂料一朝成弃捐。

哀号六日声不息，魄散魂消痛尤剧。誓于人世不复生，怀内孤儿竟抛掷。

金塘水碧涵清秋，明珠入渊非暗投。零落芙蓉抱香死，凤凰惊散鸳鸯愁。

此身虽死犹不死，贞烈他年照青史。高名奚独杞良妻，清风又见巴陵女。

作者简介：徐庸，字用理，吴郡人。采辑永乐至正统四代之诗，为《湖海耆英集》一十二卷、《南州诗集》五卷（小辋川乌丝栏钞本）、《高太史大全集十八卷》等。